De EU-bistandsfrivillige har forskellige baggrunde og færdigheder, hvilket afspejler en behovsbaseret tilgang til afgrænsning af udsendelsen af frivillige og udvælgelsen af EU-bistandsfrivillige. Af de 368 stillinger som frivillige, der forventes at være til rådighed i løbet af 2019, planlægger organisationerne at tilbyde 275 stillinger (75,7 %) til juniorfrivillige (mindre end fem års relevant erfaring) og 93 stillinger (25,3 %) til seniorfrivillige (mere end fem års relevant erfaring).

Nedenstående graf viser de lande, hvortil udsendelsen af frivillige planlægges påbegyndt i 2019 i forbindelse med indkaldelsen i 2018. Sikkerhedssituationen i hvert land vil blive vurderet på ny, inden udsendelsen påbegyndes (f.eks. i Nicaragua og Burundi).

Figur 2: Foreslåede lande til udsendelser i forbindelse med indkaldelsen i 2018

Siden initiativets start har de mest efterspurgte kompetenceområder omfattet kommunikation (17 %), katastroferisikostyring (11 %), finansiering (10 %), kapacitetsopbygning (10 %), projektledelse (9 %), lokalsamfundsbaseret udvikling (7 %), ligestilling (7 %), overvågning og evaluering (4 %) og tilpasning til klimaændringer (4 %).

Siden lanceringen af initiativet er 77 opgaver, som frivillige har meldt sig til online, blevet afsluttet, heraf 54 i 2018. De opgaver, der hyppigst blev anmodet om, omfattede forskning, oversættelse, grafisk design, videndeling og teknologi og kortlægningsaktiviteter.

Eksempler på frivilligt arbejde i forbindelse med projekter, der blev gennemført i 2018

Projektet "EU Aid Volunteers strengthening the resilience and response capacity of vulnerable and disaster-affected communities in the Middle East, Africa, Southern and Central America" involverer tre sendeorganisationer fra Italien (GVC) og Spanien (Alianza por la Solidaridad og Acción Contra El Hambre), der arbejder sammen om at udsende 33 EU-bistandsfrivillige til humanitære bistandsoperationer i 19 værtsorganisationer i 12 tredjelande (Tunesien, Palæstina, Jordan, Libanon, Bolivia, Peru, Guatemala, Nicaragua, Burkina Faso, Burundi, Mozambique og Mauretanien). I Guatemala sigter projektet mod at opbygge lokale organisationers kapacitet til at være vært for frivillige, forebygge nødsituationer og styrke katastrofeberedskabet. Europæere og lokale borgere arbejder sammen om at styrke modstandsdygtigheden i sårbare samfund i de mindst udviklede og ustabile lande. En juniorfrivillig, der arbejder med overvågning, evaluering, ansvarlighed og læring, beretter om sin rolle i Guatemala, hvor han gennemførte undersøgelser om børns ernæring:

"For det første er det, der tager mest tid, at løse kortsigtede opgaver på projektniveau. F.eks. at deltage i udvælgelsen af støttemodtagere, beregne stikprøvestørrelsen for en given undersøgelse, udforme et tabletvenligt spørgeskema, revidere statistiske undersøgelser, definere indikatorer... Det er meget teknisk det meste af tiden, men jeg føler, at jeg er til nytte, når jeg bruger min IT- og statistiske viden til at deltage i projektet. […] Ud fra et professionelt synspunkt var det en kærkommen påmindelse om, hvor vanskeligt det er at finde en balance mellem teori og virkelighed. Hvordan udvælger man huse til undersøgelsen i 2 400 meters højde, når det tager 40 minutter at gå til nogle huse, der ligger isoleret bag en bæk? [...] Selv om jeg observerede og tog ved lære af et meget professionelt personale den første dag, fik jeg, efter at jeg selv havde udført undersøgelser, ansvaret for et af de to hold bestående af to efterforskere og for et antropometer, der måler vægten og højden af børn under 5 år for at se, om de er underernærede." ( https://webgate.ec.europa.eu/echo/eu-aid-volunteers_en/story-meal_en ).

Projektet "Sustainable development through humanitarian aid volunteers" supplerer det arbejde, der gøres for at støtte partnere i tredjelande gennem udsendelse af frivillige humanitære eksperter, der arbejder på deres lokale projekter og hjælper deres støttemodtagere. Projektet involverer EU-partnere fra Frankrig (ADICE), Italien (ASPEm) og Estland (MTÜ Mondo) og værtsorganisationer i 10 tredjelande (Thailand, Nepal, Indien, Uganda, Kenya, Ghana, Peru, Bolivia, Ukraine og Palæstina), der arbejder på frivillige projekter i 6-12 måneder.

En seniorfrivillig inden for lokalsamfundsbaseret udvikling beretter: "Jeg blev udsendt til en lille muslimsk landsby Kokpayom i det sydlige Thailand tæt på havkanaler og omgivet af mangroveskove. Værtsorganisationen har et langsigtet engagement i landsbyen med fokus på uddannelse, livslang læring, udvikling af lokalsamfund og miljøbevarelse. Jeg hjalp værts-NGO'en med at udvikle mere effektive netværksaktiviteter, så den kunne opbygge stærkere og bæredygtige partnerskaber. En af mine vigtigste opgaver var at støtte NGO'en i arbejdet med at udvikle et mere strategisk partnerskab med uddannelsesinstitutionen i lokalsamfundet med det formål at fremme og støtte uddannelse, der er tilgængelig for alle, livslang læring med henblik på bedre fremtidsperspektiver og udvikling af lokalsamfundet." ( https://webgate.ec.europa.eu/echo/eu-aid-volunteers_en/story-field-eu-aid-volunteer-petya-6-month-thailand_en ).